મને કોરા, ઉજળા સુતરાઉ વસ્ત્રથી ઢાંકવામાં આવ્યો. મને બાંધવા નાનાએ સામગ્રીની થેલીમાંથી રેશમી સૂતરનો દડો કાઢ્યો. ખરેખર ! નાનાએ મને રેશમના તાંતણે બાંધ્યો હતો. કેટકેટલી મારી સેવા કરી ! નાનો તો મારા આયખાને કાંઠે ખળખળ વહેતું ઝરણું હતો. નાનાની વહુ પણ કેવી ? મને દૂધે રાંધીને જમાડ્યો. મને અછો અછો વાના કર્યા. ઉંમરને કારણે મારી કેવી નાની મોટી તકલીફો ? પણ મોઠામાંથી મોળુ વેણ નહીં ! અને મોટાની વહુ ? ઉંહ… ! ક્યાં આ સુગંધિત છાંયડો દેતી બટમોગરાની વેલ ને ક્યાં એ દૂધની વાડકીમાં સદાય વિષ ઘૂંટતી થોરની ડાળી ! ક્યાં આ વાસંતી લહેરખી ને ક્યાં એ વૈશાખી લૂ ! જવા દો વાત !